To familier har hævet udeboende SU, mens deres børn boede hjemme og skal nu betale kæmpe bøde

Det danske SU-system er et generøst tilskud til studerende, men for nogle er det åbenbart ikke nok.

To familier i Slagelse og Korsør er nu blevet præsenteret for en kæmpe regning på alt i alt 202.292 kroner, som de skylder Slagelse Kommune, efter at deres børn havde skiftet adresse og indkasseret udeboende SU.

Det skriver SN.dk

Helt konkret har familierne flyttet adressen på deres børn, da de blev optaget på en uddannelse, så de kunne høste den udeboende SU, mens de studerede.

Der var tale om snyd, fordi de unge kun i teknisk forstand havde skiftet adresse.

SU-satser Vis mere Luk

Flyttede hjem

Slagelse Kommunes kontrolgruppe, der går efter sociale bedragere og snydepelse, fik et praj om snyderiet, da de 'udeboende' pludselig flyttede hjem igen.

De tre unge, det drejede sig om, havde pudsigt nok rykket adresserne hjem igen efter uddannelsens ophør, og det vakte myndighedernes interesse.

Sagen blev løst og opklaret ved et samarbejde mellem kontrolgruppen, folkeregistret og SU-styrelsen, skriver SN.dk

God forretning

Det er bestemt ikke småpenge kontrolgruppen opsnuser og sender tilbage i kommunekassen i Slagelse.

I 2017 lød beløbet på lidt over 12 millioner kroner, og i det første halvår af 2018 er der opnået en besparelse på lige knap syv millioner kroner, skriver Sn.dk

Der er de seneste år blevet øget fokus på snyd med SU-ydelserne. Fra kommunens side regner man med øgede besparelser svarende til samlet 1,35 millioner. Sidste år var resultatet 938.120 kroner.

Det skyldes dog ikke kun kommunens fokus, men også et skarpt blik fra SU-styrelsens side. Der bliver i højere grad end tidligere truffet beslutninger på baggrund af de informationer, kommunens kontrolgruppe sender til styrelsen.

Det er desuden muligt at anmelde socialt bedrageri via Slagelse Kommunes hjemmeside.

Markant flere ikke-vestlige unge taget i SU-snyd